FINNOMENA Market Alert: ตลาดหุ้นเวียดนามลบ 2.8% จากแรงขายหุ้นกลุ่มอสังหาฯ - FINNOMENA
วันนี้ (7 พ.ย.) ตลาดหุ้นเวียดนาม (ดัชนี VN 30) ปรับตัวลง 2.8% สู่ระดับ 969.16 จุด จากแรงขายในหุ้นกลุ่มอสังหาริมทรัพย์
7 พ.ย. 2565

วันนี้ (7 พ.ย.) ตลาดหุ้นเวียดนาม (ดัชนี VN 30) ปรับตัวลง 2.8% สู่ระดับ 969.16 จุด จากแรงขายในหุ้นกลุ่มอสังหาริมทรัพย์ นำโดยราคาหุ้น Khang Dien House ลดลง 7.0% หุ้น Phat Dat Real Estate ลดลง 6.9% หุ้น No Va Land ลดลง 6.8% และ หุ้น Ho Chi Minh City ลดลง 5.8% หลังมีรายงานว่าบริษัท No Va Land (ซึ่งเป็นผู้พัฒนาอสังหาริมทรัพย์รายใหญ่อันดับ 2 ในตลาดหุ้นเวียดนาม) กำลังปลดพนักงานและพยายามขายสินทรัพย์อย่างเร่งด่วน เพื่อเพิ่มสภาพคล่องในการชำระหนี้ ประเด็นดังกล่าวสร้างความกังวลมากขึ้นต่อปัญหาสภาพคล่องของภาคอสังหาฯในประเทศเวียดนาม นอกจากนี้ยังมีรายงานว่าธนาคารกลางเวียดนามได้ขอให้บริษัท No Va Land ไถ่ถอนหุ้นกู้คืนบางส่วน เนื่องจากหุ้นกู้ที่จำหน่ายออกไปแก่นักลงทุนไม่มีการระบุข้อมูลความเสี่ยงที่เหมาะสม
FINNOMENA Investment Team มองว่าในระยะสั้นตลาดหุ้นเวียดนามจะยังมีความผันผวนจากค่าเงินดองที่อ่อนค่าลง อัตราดอกเบี้ยในประเทศที่เพิ่มขึ้น และความกังวลด้านสภาพคล่องของภาคอสังหาฯ แต่ยังคงมุมมองระยะยาวเช่นเดิมซึ่งมองว่า ประเทศเวียดนามยังมีภาพรวมและปัจจัยพื้นฐานที่ยังคงแข็งแกร่ง โดย GDP ไตรมาส 3 ที่ผ่านมาเติบโตได้ถึง 13.7% โดดเด่นที่สุดในภูมิภาค โดยรวมเศรษฐกิจเวียดนามยังมีศักยภาพเติบโตได้อีกมากในอนาคต ระดับ Valuation อยู่ในระดับที่น่าสนใจเมื่อเทียบกับหุ้นโลก และติดตามผลประกอบการของบริษัทจดทะเบียนในไตรมาสที่สาม ที่เริ่มประกาศออกมาซึ่งจะช่วยให้เห็นโอกาสในการลงทุนที่ชัดเจนมากยิ่งขึ้น ก่อนที่จะแนะนำเข้าสะสมอีกครั้งเมื่อความกังวลระยะสั้นคลี่คลายลง และกลับมาให้น้ำหนักการเติบโตของเศรษฐกิจและผลประกอบการอีกครั้ง
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FINNOMENA Market Alert
ตลาดหุ้นเวียดนาม
แชร์บทความ: